google/wiki40b huggingface dataset:
Antelope Valley kullkraftverk

Antelope Valley kullkraftverk er et kullkraftverk 10 km nordvest for byen Beulah i Mercer County i delstaten Nord-Dakota i det nordlig-vestlige USA. Det har en installert produksjonskapasitet på 900 MW, fordelt på 2 blokker / turbiner.
Anlegget ble bygget ut i årene 1984–1986. Brenselkilden er lignitt. Utslippene av CO2 i 2006 var 8,6961 mill. tonn.
I likhet med de andre kullkraftverkene i delstaten, ligger også dette anlegget i kullområdene i fjellene nordvest for delstatshovedstaden Bismarck.
Kangaroo Jack

Sammendrag

I 1982, blir en ung gutt, Charlie Carbone, stesønnen til en gangster ved navn Salvatore Maggio. Samme dag møter han sin nye bestevenn, Louis Booker, som redder ham fra å drukne. Tjue år senere eier Charlie (Jerry O'Connell) sin egen skjønnhetssalong, og Louis (Anthony Anderson) er fremdeles hans bestevenn. Men Salvatore og hans håndlangere tar nesten hele overskuddet fra salongen, så Charlie sitter igjen med svært lite. En dag går et oppdrag med å skjule stjålne varer galt. Dermed blir noen av Sal`s menn arrestert. Charlie og Louis får i oppdrag å reise til Australia for å levere en pakke, til en som heter Mr. Smith. Salvatore sier at hvis de får problemer, så kan de kontakte Mr. Smith på et telefonnummer han gir dem.
På flyet kikker Louis i pakken de skal levere, hvor han finner 50 000 dollar i kontanter. I Australia, undervei til Mr. Smith, kjører de uheldigvis over en kenguru. De tror den er død, og Louis fester sin jakke og Charlies solbriller på den for moro skyld. De mener at den ser ut som en av Sal`s håndlangere. Kenguruen gjenvinner plutselig bevisstheten og hopper sin vei. Men det er et problem: pakken med 50 000 dollar ligger fremdeles i jakken. Charlie og Louis kjører etter, i ett forsøk på å finne igjen dyret og pakken. Men de krasjer, og velter bilen. I en nærliggende bar, ringer Louis til Mr. Smith (Marton Csokas) og forteller om situasjonen. Mr. Smith sier at for deres egen skyld, så bør de ha funnet igjen pengene hans når han kommer etter dem.
I New York får Salvatore en telefon fra Mr. Smith, som sier at Charlie og Louis ikke har kommet enda. Salvatore sender noen menn til Australia for å se nærmere på saken. I mellomtiden - i ett forsøk på å finne igjen pengene - tråler Charlie og Louis ørkenen. De finner igjen kenguruen, med hjelp av en lokal kvinne som heter Jessie. Men blir angrepet av Mr. Smith og hans menn. De stikker av, bare for å bli stanset av Sal`s menn som kom fra New York. Etter å ha funnet pengene fra kenguruen, får de vite at Sal egentlig hadde sendt dem til Australia for å betale for deres egen henrettelse. Men i samme øyeblikk kommer politiet i grevens tid, og arresterer Mr. Smith og deres håndlangere. Ett år senere har Charlie giftet seg med kvinnen han møtte i Australia, som heter Jessie – og de selger sin nye sjampo. Salvatore og flere av hans menn sitter i fengsel på livstid. Filmen avsluttes med en kenguru (Kangaroo Jack) som hopper rundt i Australias villmark, fremdeles med jakken på seg.
Judo under Sentralamerikanske og karibiske leker 1982

Judo under Sentralamerikanske og karibiske leker 1982. Judo var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var femte gangen som judo var med i de sentralamerikanske og karibiske leker. Det ble konkurrert i åtte klasser, kun for menn. Alle tapende semifinalister fikk bronsemedaljer. Cuba ble beste nasjon, de vant alle åtte gullmedaljene.
PIRLS

PIRLS (Progress in International Reading Literacy Study) er en internasjonal leseundersøkelse av leseferdigheter blant norske 10-åringer.
IEA (The International Association for the Evaluation of Educational Achievement) var ansvarlig for den første internasjonale leseundersøkelsen hvor Norge deltok, i 1991. Den gang var 32 land med, og testen ble utført på 9-åringer og 14-åringer. IEA utarbeidet en ny leseundersøkelse, PIRLS som skulle gi en omfattende innsikt i leseferdigheter til elever på 4. trinn (10-åringer). I 2001 ble testen gjennomført i 32 land. IEA planlegger 5 år mellom hver undersøkelse og i 2006 ble den gjennomført på nytt, nå med 42 land som deltakere. Norge deltok også nå, med elever på 4. trinn (10-åringer) og et mindre utvalg elever på 5. trinn (11-åringer).
Norge har kommer noe svakt ut på de to siste testene, og dette har medført et økt fokus på arbeid med leseferdigheter i den norske skolen.
Nansenflua

Nansenflua er ei flu 1 nautisk mil sørvest for Rekvedbukta på Jan Mayen. Flua har fått navnet etter Sjøforsvarets fartøy Fridtjof Nansen som gikk på flua og sank 8. november 1940.
Olivier Boumale

Landslaget

Han ble tatt ut i Kameruns tropp til FIFA Confederations Cup 2017 i Russland.
Risaléen 8B naturminne

Risalléen 8B naturminne er en stor sommereik som ble fredet den 26. juni 1953. Treets alder er anslått til 250-300 år (1992), og tilstanden er vurdert som meget bra. Treet har noen hulrom, som er bra med tanke på insektliv og biologisk mangfold.
Selv om betegnelsen i vernesammenheng er Risalléen 8B, står treet faktisk på tomten til Risalléen 6, se også naturtypebeskrivelsen i Miljødirektoratets naturbase.
Fylkesvei 7038

Fylkesvei 7038 (Fv7038) i Trøndelag går mellom Aunfoss og Aunfoss stasjon i Grong kommune. Veien er 1,5 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 400 (Nord-Trøndelag).
Kam

Kam er et hårredskap med tenner, tinder eller tagger, som dras gjennom håret for å rense, løsner opp og rette ut håret. Kammer er blant de eldste redskapene som har blitt funnet av arkeologer, som kan vise til eksempler med vakker og raffinert utforming datert 5000 år tilbake i Persia. 
Kammer er blant de vanligste gjenstandene arkeologene finner i skandinaviske graver fra jernalderen.

Afro pick

Afro pick, eller afro-kam, er betegnelse på kammer beregnet for spesielt krøllete, og ofte tykt hår, gjerne kalt afro. En vanlig kam vil ikke ha ønsket effekt i slikt hår, og kan sette seg fast. Tennene på en afro kam er grovere, lengre og gjerne bevegelige. Kammen er ikke egnet for å gre ut håret, men for å forme håret, ofte ved å løfte krøllene ut fra hodet. 
I perioder, spesielt på 1970-tallet, ble afro kam av noen brukt stående i håret for pynt, symbol og for lett tilgjengelighet.
Mayakalender

Haab

Haab er en solenergikalender som består av 18 måneder. Med 20 dager i hver måned og en periode på 5 dager ved utgangen av året, kjent som Wayeb (eller Uayeb), er den en 365-dagers kalender. Haab ble først brukt rundt 550 f.Kr. med utgangspunkt i vintersolverv. Haab-månedenes navn er kjent i dag fra tilsvarende navn i kolonitiden fra Yukatek Maya, som transkripsjon fra kilder på 1500-tallet hos Diego de Landa Calderón. Mye av mayakalenderen er beskrevet i gamle, bevarte manuskripter, kalt kodekser som er skrifter etter mayaene, bevart på forskjellige museer i verden. Historikere sier det er de tidligste kjente bøker skrevet i Amerika. 
Haab-måneder.
Pop, Wo, Sip, Sotz’, Tzek, Xul, Yaxk’in, Mol, Ch’en, Yax, Sak, Keh, Mak, K’ank’in, Muwan, Pax, K’ayab og Kumk’u. Uayeb, som var fem uheldige dager. Wayeb-navnet ble brukt før år 1600 om de fem dagene som er navnløse.

Tzolk'in

Tzolk'in er en 260-dagers kalender. Ordet betyr å telle dager, Tzolk'in kalenderen kombinerer en syklus på tyve «hete» dager med en ny syklus på tretten tall; 260 unike dager. Det vil si 20 × 13 = 260. Den ble brukt til å bestemme tidspunktet for religiøse og seremonielle begivenheter og for spådom. Hver påfølgende dag er nummerert fra 1 til 13 og deretter starter på nytt på 1. Separat fra dette er hver dag gitt et navn i rekkefølge med tilhørende Maya-hieroglyfer. Denne 260 dagers kalenderen var kjent som Tzolk'in blant Maya-folket, og tonalpohualli blant Aztek-folket. Den nøyaktige opprinnelsen til Tzolk'in er ikke kjent.
 Tzolk'in-dager.
1. Imix, 2. Ik`, 3. Ak’bal, 4. K’an, 5. Chikchan, 6. Kimi, 7. Manik’, 8. Lamat, 9. Muluk, 10. Ok, 11.Chuwen, 12. Eb, 13. Ben, 14. Ix, 15. Men, 16. Kib, 17. Kaban, 18. Etz’nab, 19. Kawak, 20. Ajaw. 
Yucatecmaya Tzolk'in etter år 1600.
Imix, Ik, Akbal, Kan, Chicchan, Cimi, Manik, Lamat, Muluc, OC, Chuen, Eb, Ben, Ix, Menn, Cib, Caban, Etznab, Cauac, Ahau.
Tzolk`in-hieroglyfer i dager og i rekkefølge.Mayaskrift

Kalendrenes runde

Hverken Tzolk'in eller Haab-kalendersystemet nummererte årene. Ettersom de to kalendere var basert på 260 dager og 365 dager. Hele syklusen ville gjenta seg akkurat hvert 52. Haab-år. (Muligens mayaenes fastslåtte levetid). Slutten av kalendrenes runde var en periode med uro og dårlig hell blant mayaene. De ventet med stor forventning på syklusens slutt, og om guder ville gi dem en ny syklus av 52 gode eller onde år.
Vuk

Vuk er en barnebok av den ungarske forfatteren István Fekete. Det ble først utgitt i 1965 og forteller historien om rødreven Vuk som ble oppdratt av sin onkel etter hans foreldre og familie ble drept av jegere.
Boken dannet grunnlaget for den ungarske familiefilmen Vuk fra 1981.
Geiser og Thingvalla

«Geiser og Thingvalla» er et skillingstrykk om en sjøulykke som hendte 14. august 1888. Det var sammenstøtet mellom de to emigrantbåtene Thingvalla og Geiser ved Sable Island i Atlanterhavet, ca en dagsreise fra New York. Begge skipene var danske. Geiser var på reise fra New York til Europa, mens Thingvalla kom fra Europa og skulle til Amerika. De to skipene støtte sammen ved firetiden om morgenen. Været var regnfullt, tåkete og sjøen var grov. Ulykken skyldtes feil manøver fra Geisers side. Thingvalla kalrte seg forholdsvis bra, og etter at redningsarbeidet var ferdig, fortsatte den mot Amerika. Thingvalla reddet også mange fra Geiser som ble rammet midtskips og skåret tvers over, slik at den sank i løpet av 5 minutter. I alt mistet 150 mennesker livet, og blant dem var det 40 nordmenn. Denne visa synges til melodien «Hjalmar og Hulda».
Lufengfeltet

Lufengfeltet er et oljefelt utenfor kysten av provinsen Guangdong i Folkerepublikken Kina. Det ligger i Sør-Kina-havet, om lag 250 kilometer sørøst for Hongkong, utenfor byfylket Lufeng. Statoil er hovedoperatør i blokk 22/1, som tas ut av produksjon i 2009. 
Vanndypet på feltet er 333 meter, og fem horisontale brønner er koblet sammen i én undervanns brønnramme. Oljen prosesseres ombord i flerbruksskipet MST «Navion Munin» og sendes til land med bøyelasteskip.
Lufeng var Statoils første oversjøiske undervannsprosjekt, som i 1996 kjøpte seg inn i feltet ved å overta andelen til Ampolex.
UKA

Organisasjon

Organisasjonen ledes av UKEsjefen, som blir valgt av Samfundets medlemmer på et samfundsmøte i Storsalen. Vervet går for å være en av de mest krevende studentlederstillingene i Norge. UKEsjefen velger så sitt styre, som foruten UKEsjefen selv består av sju medlemmer. Hvert av styremedlemmene er igjen ledere av sine seksjoner, som i 2017 heter Kultur, Teater, Administrasjonen, Salget, Næringsliv, PR og Økonomi. Seksjonene består i sin tur av gjenger, som ikke må forveksles med gjengene ved Samfundet, selv om flere av sistnevnte automatisk blir tatt opp i UKEorganisasjonen. UKEstyret svarer på mange områder til Finansstyret ved Studentersamfundet i Trondhjem.

Historie

Begrepet UKA ble først brukt i 1917, selv om det var spilt revy på Samfundet flere år tidligere. Formålet var da som nå å bedre de økonomiske forholdene i foreningen. Overskuddet fra revyen og de omliggende festligheter skulle gå tilbake til driften av NTH-studentenes hus i Trondheim. I 1917 var dette Circus, en tidligere sirkusbygning i Prinsens gate, og foruten styret var de tilhørende gjengene Trondhjems Studentersangforening, Studentersamfundets Orkester, Studentersamfundets Interne Teater og Under Dusken. Å sette opp en revy ble et naturlig valg av inntektskilde, studentenes aktiviteter og kompetanse tatt i betraktning . Den første UKErevyen, Baccarat, gikk over en uke – derav navnet, som har blitt beholdt til tross for at UKA nå varer tre ganger så lenge – og brakte inn 10 109,35 kroner. Dette tiltaket var så vellykket at studentene valgte å sette opp en ny revy to år senere.
UKEnavnet har ofte hatt tre stavelser og tolkningsmuligheter, og blir først offentliggjort i en seremoni i forbindelse med åpningen av UKA.

Sosialt ansvar

UKA forsøker på flere måter å gi noe mer tilbake til samfunnet enn kulturfestivalen i seg selv. Gjennom UKEblæsten tar Samfundets kor Pirum og Candiss, samt gruppene Snaustrinda og Strindens Promenade Orchester, UKA ut til dem som er for unge eller gamle til å besøke arrangementet som vanlige publikummere. UKEhjelpen tilbyr et dagsverk i hus og hage til eldre mennesker som bor for seg selv, og har dessuten i de senere år bidratt betydelig til TV-aksjonen.
Norsk høvleriarbeiderforbund

Norsk høvleriarbeiderforbund var en fagforening stiftet 1. september 1911 under navnet Norsk sag-, tomt- og høvleriarbeiderforbund. Norsk høvleriarbeiderforbund fra 1925. Gikk inn i Norsk bygningsindustriarbeiderforbund i 1949.
Emblas ringvinge

Utseende

En middelsstor (vingespenn 43 – 48 mm) sommerfugl, oversiden brun med en stor og to-tre mindre, gulkantede, svarte flekker nær forvingens spiss. Den store flekken er dobbel, som et 8-tall. Forvingens underside er mørkebrun med 4-5 gulkantede, svarte flekker. De største flekkene har ofte, men ikke alltid, hvit kjerne. Bakvingens underside er ensfarget mørkebrun. Larven er blekt okergul med grønnbrun ryggstripe, kort og tett hårete.

Levevis

Sommerfuglen flyr på bløte myrer i barskogssonen i juni og juli. Larven skal leve på starr (Carex spp.) og gress-slekten bunke (Deschampsia spp.).

Utbredelse

Emblas ringvinge er en østlig art som hører til på taigaen. Den er utbredt fra Nord-Europa gjennom Sibir østover til Altaj, Sajan og Kamtsjatka. I Norge finnes den bare i de aller østligste delene: grensetraktene i Akershus (trolig utdødd), Hedmark og Sør-Varanger i Finnmark.
Pair av Frankrike

Pair (av latin par, «lik», sml. engelsk peer) har siden det 13. århundre betegnet politisk privilegerte høyadelige i Frankrike. Statusen som pair av Frankrike ble tildelt av den franske kongen og var den høyeste innen den franske adelen.
Rangens opprinnelse er ikke fullstendig klar, men fra det 13. århundre frem til den franske revolusjon hadde noen pairs spesielle oppgaver i forbindelse med kongekroninger. Etter restaurasjonen i 1814 og frem til 1848 var pairene medlemmer av førstekammeret i det franske parlamentet.
Omkring 1216 fantes det ni pairs: erkebiskopen av Reims, biskopene av Langres, Beauvais, Châlons-en-Champagne og Noyon, hertugene av Normandie, Burgund og Guyenne samt greven av Champagne. Mens erkebiskopen av Reims alltid hadde kronet kongen, er det uklart hvorfor de andre prelatene hadde fått denne statusen. Hertugene av Normandies status var bare teoretisk, siden hertugdømmet siden 1202 i realiteten hadde vært en selvstendig stat.
Noen år senere kom tre nye pairs til: biskopen av Laon og grevene av Flandern og Toulouse, og det totale tallet ble 12. I det sene 13. århundre falt to verdslige pairages til kronen, og tre nye ble opprettet i 1297. Senere falt de siste tre av de opprinnelige verdslige pairages til kronen, og det ble opprettet nye frem til det eksisterte 25 av dem.
Mellom de 12 «gamle» og de 13 «nye» ble det gjort en forskjell: Bare de gamle hadde i utgangspunktet spesielle oppgaver ved kongekroninger. Etter hvert som de gamle pairages gikk inn i kronen, ble det opprettet nye for å fylle disse bestemte oppgavene.
Johannes Jørgensen

Liv

Johannes Jørgensen studerte naturfag ved universitetet i København, men gikk senere over til journalistikk og forfatterskap. Han var som ung politisk radikal, men i 1890-årene fikk han større interesse for religiøse spørsmål og konverterte i 1896 til katolisismen.  
Årene i København er bare lite omtalt i de første av hans tilsammen syttiåtte bøker. Jørgensen var oppvokst på landet, forøvrig i likhet med H. C. Andersen på øya Fyn, og i hovedstaden på følte han seg fremmed. Likevel grunnla han i København tidsskriftet Taarnet. Gjennom tidsskrifet gjorde han det danske publikum kjent med datidens strømninger i europeisk litteratur. Hans virksomhet var i den grad internasjonalt rettet at hans landsmenn kalte ham «Danmarks ambassadør i verdenslitteraturen og verdenslitteraturens ambassadør i Danmark».
Jørgensens vennekrets omfattet Verlaine, Bloy og Mallarmé. Han oversatte en rekke utenlandske forfattere til dansk og hadde en ukentlig spalte i avisen Berlingske Tidende.
Johannes Jørgensen giftet seg i 1891 med Amalie Ewald og fikk sju barn med henne. Samlivet mellom ektefellene opphørte i 1913, idet Jørgensen forlot hjemmet. Kort tid etter traff han den franske malerinnen Andrée Carof, som døde i 1933. Jørgensens katolisisme forhindret ham fra å inngå nytt ekteskap så lenge hans hustru Amalie var i live, men da hun døde i 1935, inngikk han i 1937 ekteskap med den østerrikske og førti år yngre Helena Klein. 
Den italienske byen Assisi utnevnte ham til æresborger i 1922 og det samme gjorde hans fødeby Svendborg i 1936. Det meste av sitt liv tilbrakte Jørgensen i Italia, men den andre verdenskrigen gjorde at han forlot landet og slo seg ned i Sverige. Jørgensen flyttet i 1953 inn i en æresbolig opprettet av Svendborg kommune i Danmark, hvor han bodde til sin død i 1956.
Heterosais

Utseende

Ganske små seommerfugler med avrundede, delvis gjennomsiktige vinger med en silkeaktig glans. Vingenes ytterkanter er smalt mørke og oransje og vingeårene er mørke.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.

Utbredelse

Slekten er utbredt fra Costa Rica i nord til Bolivia og Brasil i sør.
Babaylan-prestinner

Med babaylanprestinner  forstås det mer eller mindre utviklede kvinnelige prestedømme utøvet på Filippinene i den førspanske tid. Babaylanprestinnene fungerte som helbredere, orakler, og formidlere mellom mennesket og åndeverdenen, og utøvet generelt lederskap på landsbynivå innen de animistiske kulturer som stod sterkt på det meste av Filippinene. 
Da kristendommen ble innført døde ikke det kvinnelige babaylanprestedømmet ut, men eksisterte som en skjult understrømning særlig i de områder der misjonærene ikke hadde trengt inn. 
Ordet babaylan anses å være av tagalog-rot, men det faller også sammen med et ord fra språket ilongo (hiligaynon) i den vestlige del av Visayas. Lignende ord finnes i en rekke filippinske dialekter.
En babaylan trenger ikke nødvendigvis å være en kvinne, men filippinske kvinner som utøver prestelige funksjoner i det som er igjen animistiske og synkretistiske religiøse kultiske bevegelser på Filippinene, som for eksempel i noen rizalistiske kulter, hører religionsvitenskapelig historisk hjemme i forlengelsen av det babaylanprestedømmet.
Morpol

Morpol ASA er et polsk-norsk selskap som er notert på Oslo Børs. Morpol driver med foredling av oppdrettslaks, og prosesserte i 2009 hele 66 000 tonn. Det tilsvarer 8% av norsk produksjon av oppdrettslaks. Selskapets hovedvirksomhet er lokalisert i Ustka, Polen.
Det viktigste Morpol-produktet er røkelaks, hvor selskapet er markedsledende på verdensbasis. Tyskland er viktigste marked, der selskapet har en andel av røkelakssalget på 63%. Morpol markedsfører også andre lakseprodukter, og er foruten Tyskland også representert i Frankrike, Storbritannia, Spania, Italia og USA.
Før børsnotering i 30. juni 2010 var selskapet 100% eid av grunnlegger Jerzy Malek. Tidligere har danske Royal Greenland vært inne på eiersiden, men danskene solgte seg ut etter å ha havnet i finansielle problemer under finanskrisen i 2008. Før børsnotering gjennomførte selskapet Morpol en emisjon, og hentet 1,1 milliarder kroner i ny egenkapital.
McDonnell Douglas KC-10 Extender

Historie og utvikling

Under Vietnamkrigen begynte det å oppstå tvil om spesifikasjonene til den store flåten av over 700 KC-135 fly var gode nok til å imøtekomme USAs globale satsning. Flåten var utplassert sydøst i Asia for å gi støtte til forskjellige taktiske fly og strategiske bombefly samtidig som de støttet den stående bombeflyflåten oppsatt med atomvåpen. Som et resultat av dette begynte man å vurdere anskaffelse av et rimeligere tankfly med større kapasitet enn disse, men framdriften i prosjektet stoppet opp på grunn av mangel på penger. 
Erfaringene gjort under Jom kippur-krigen i 1973 demonstrerte nødvendigheten for tankfly med mye større drivstoffkapasitet. Det amerikanske flyvåpenets Lockheed C-5 Galaxy ble under krigen nektet landingstillatelse i Europa og ble tvunget til å frakte mye mindre last enn dets totale lastekapasitet for å fly direkte fra USA til Israel. Dette medførte at mannskapet på C-5 Galaxy fikk god trening i drivstoffpåfylling i luften, og det amerikanske forsvarsdepartementet konkluderte med nødvendigheten av et nytt avansert tankfly med større kapasitet.

I 1975 under programmet «Advance Tanker/Cargo Aircraft» (avansert tankfly/transportfly) ble fire fly evaluert. 
 Disse var: C-5 Galaxy, Boeing 747 (som tapte for C-5 etter den forrige evalueringen om transportfly), McDonnell Douglas DC-10 og Lockheed L-1011. Forsvarsminister Donald Rumsfeld, som hadde sin første periode i Pentagon, valgte DC-10 i 1976.
Konverteringen til KC-10 involverte bare noen mindre modifikasjoner fra DC-10, hvor den største var tilpasningen av bomkontrollen i den bakre delen av flyskroget og de ekstra drivstofftankene i de nedre frakterommene. De første leveringene til Strategic Air Command begynte i 1981. Flytypen har siden da hatt en aktiv rolle som et strategisk tankfly på samme måte som flyene til Royal Air Force.
Det nederlandske luftforsvaret opererer to KDC-10 i tankflyrollen, og bruker det tredje primært som et strategisk transportfly. KC-10 er i dag det flyet i verden med lengst rekkevidde, og fortsetter å ha den rekorden til tross for introduksjonen av Boeing 777-200LR.
Nazistisk eugenikk

Nazistisk eugenikk var en rasebasert sosialpolitikk i Nazi-Tyskland som fokuserte på den biologiske forbedringen av den ariske rase eller den germanske overmenneskelige mesterrase gjennom eugenikken i den nasjonalsosialistiske ideologien.
Forskning på eugenikk i Tyskland før og i det tredje rike, hadde likheter med forskning i USA (spesielt i California), og var delvis inspirert av sistnevnte. Dens betydning vokste imidlertid kraftig under Adolf Hitlers lederskap da rike støttespillere begynte å investere i den. Programmene ble etterhvert formet som et komplement til det tredje rikes rasepolitikk.
De som skulle utslettes i henhold til nazistenes ideologi, levde for det meste i private og statlige institusjoner, hvor de var identifiserte som livsuverdige liv. Dette begrepet omfattet fanger, degenererte, dissidenter, personer med kognitive og fysiske svakheter (deriblant epileptikere, shizofrene, manisk-depressive, personere med cerebral parese, muskulær dystrofi, døve, blinde), homoseksuelle, sinnssyke og svake. Disse skulle elimineres fra arverekkefølgen. Mer enn 400 000 personer ble tvangssteriliserte, og mer enn 70 000 ble drept i Aktion T4, som var et eutanasiprogram.